Man vasgetrek ná Kameeldrift-aanval | Maroela Media
Die man wat glo saam met 'n vrou 'n 47-jarige inwoner van Kameeldrift-Wes in Pretoria op sy kleinhoewe aangerand het, is vasgetrek. Die man word sedert Februarie gesoek.
Kapt. Bonginkosi Msimango, polisiewoordvoerder, het aan Maroela Media bevestig dat Wayne Farrell Woensdag in Garsfontein, Pretoria, vir moord in hegtenis geneem is.
Bianca Burger, die skakelbeampte van die Groenlig-gemeenskapsprojek in Kameeldrift-Wes, sê dié suksesvolle inhegtenisneming is deur die ondersoekbeampte, kapt. Martin Smit van die Hercules-speurtak, gelei.
Sy vertel kapt. Smit het ook daarin geslaag om die gesteelde voertuig en televisie wat gebuit is, terug te vind en daarop beslag te lê.
Die vrou is verlede maand al in hegtenis geneem en haar borgtogaansoek is twee weke gelede van die hand gewys. Sy bly tans in aanhouding en haar naam is nog nie aan die media bekend nie.
Hulle het hom glo die volgende Donderdag (17 Februarie) erg aangerand, vasgebind en vir die dood agtergelaat. Hulle het daarna met verskeie gesteelde items gevlug.
'n Familielid het eers twee dae later op hom afgekom. Hy was toe reeds erg gedehidreer.
Farrell sal na verwagting Donderdag in die landdroshof in Pretoria op aanklag van moord verskyn.
Die gemors moet tronk toe.
Kan nie glo dat hulle iemand wil vermoor wat net goed was vir hulle nie! Skuim van die aarde.
Hulle is 'n skande vir ons volk, hoop hulle kry lewenslange tronk straf.
Ek wonder dikwels oor die boosheid van mense. Hoe intens boos moet jy wees om iemand wat vir jou goed is, sulke leed aan te doen? In hierdie land het ons, veral vroeër jare, grootliks in 'n 'christelike skoolimgewing' groot geword. Almal was nou nie 'mense van die kerk' nie, maar op skool is jy ook die waarheid geleer soos: doen aan ander soos jy aan jouself gedoen wil hê. Hierdie paartjie se ouderdomme vertel my hulle was ook daardie tyd nog in die skool. Hul ouers verseker. Was daar dan 'n gat in hul opvoeding of het hulle bloot… Lees meer »